Diari Oficial de la Generalitat Valenciana


Sumari del DOGV 7191, del 14-01-2014 (2014/111)

RESOLUCIÓ de 2 de gener de 2014, del president del Consell Valencià de Cultura, per la qual es convoquen el concurs literari i el concurs d'il·lustració sobre l'ús racional de l'aigua.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   7191

Data del DOGV
:   14-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/111


Data del document
:   02-01-2014

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 2 de gener de 2014, del president del Consell Valencià de Cultura, per la qual es convoquen el concurs literari i el concurs d'il·lustració sobre l'ús racional de l'aigua. [2014/111]  
El Consell Valencià de Cultura s'ha ocupat sovint de l'aigua i dels aspectes mediambientals i tècnics de la seua conservació i el seu ús. D'una banda hem redactat informes Sobre els aiguamolls valencians (2007), l'Albufera (2006, 2009 i 2012) i l'Horta de València (2000 i 2003), un paisatge modelat, des de l'antiguitat, per la utilització i el repartiment de l'aigua per als cultius. D'una altra, hem informat sobre la declaració de Bé d'Interés Cultural dels assuts de les séquies del Tribunal de les Aigües de València i de la Reial Séquia de Montcada (2004 i 2008) i sobre la declaració de BIC immaterial del Tribunal de les Aigües de València (2004 i 2005). A més, hem emés informes sobre la declaració de BIC de diversos ponts, en ús o en desús (2005, 2010, 2011 i 2012), i fins i tot, de manera general, Sobre els ponts de ferro, barques i camins de sirga de la ribera del Xúquer (2012).  
L'aigua constituïx més de la meitat (50-65 %) del nostre cos i cobrix el 71 % de la superfície terrestre. No obstant això, només el 2,5 % de l'aigua de la Terra és aigua dolça, i el 98,8 % es troba en forma de gel i d'aigües subterrànies. Menys del 0,3 % de l'aigua dolça total està en rius, en llacs i en l'atmosfera, i una quantitat encara menor (0,003 %) es troba en l'interior dels organismes.  
La vida i l'aigua són conceptes afins. En l'aigua es va originar la vida, i l'aigua dolça és indispensable per als éssers humans i per a altres formes de vida. Fins a tal punt és així que, quan busquem senyals de vida en altres planetes, ens fixem abans que res en la possible presència d'aigua.  
L'aigua es troba repartida per tota la Terra, però la seua distribució és molt desigual. Encara que l'accés a l'aigua potable ha millorat durant les últimes dècades en quasi tots els llocs del món, aproximadament mil milions de persones encara no en tenen, i més de dos mil cinc-cents milions no disposen d'un sanejament adequat. D'altra banda, la població mundial continua augmentant, i ara és de set mil cent setze milions d'habitants. Cada persona necessita uns dos litres diaris d'aigua per a mantenir una adequada hidratació. Si els recursos hídrics no augmenten, el creixement de la demanda farà que cada vegada hi haja més gent sense accés a l'aigua. S'ha calculat que cap al 2025 més de la meitat de la població mundial patirà problemes de vulnerabilitat en relació amb l'aigua. I un informe recent suggerix que, cap al 2030, en algunes regions, la demanda d'aigua excedirà el subministrament en un 50 %.  
S'estima que el 70 % del consum mundial d'aigua dolça es destina a usos agrícoles. Un 20 % es dedica a la indústria, on s'utilitza com a dissolvent d'una gran quantitat de substàncies químiques i en tasques de refrigeració i transport. El consum domèstic absorbix el 10 % restant.  
La importància de l'aigua fa que els éssers humans realitzen a vegades grans esforços per a accedir-hi, extraient-la de les profunditats, construint preses per a emmagatzemar-la, excavant canals i inclús desviant el curs dels rius. Encara que els problemes de l'aigua en el món depenen essencialment de paràmetres geogràfics, el fet que constituïsca també un important repte estratègic en fa un factor de risc. Es diu ben sovint que les guerres del futur seran en certa manera guerres per la possessió o el control de recursos hídrics.  
Vista la transcendència del tema, el Consell Valencià de Cultura convoca dos concursos, un de creació literària i un altre de dibuix, sobre l'ús de l'aigua, tant per al consum directe com per a l'agricultura i la indústria.  
La iniciativa pretén sensibilitzar els jóvens i fomentar la seua capacitat creativa, per a convertir-los no solaments en receptors, sinó també en portaveus d'un objectiu comú, el qual només s'aconseguirà amb la col·laboració de tots: cridar l'atenció sobre la necessitat de fomentar l'ús racional i responsable de l'aigua, trobar-ne noves fonts o vies de subministrament i millorar i mantenir les infraestructures, per a evitar el seu malbaratament.  
Com ha fet de vegades anteriors, el Consell Valencià de Cultura promourà l'exposició pública de les obres presentades.  
  
València, 2 de gener de 2014.- El president: Santiago Grisolia.  
ANNEX I  
Bases per a la concessió del concurs literari i del concurs d'il·lustració sobre l'ús racional de l'aigua.  
  
Bases generals  
1. Podran prendre part en el concurs tots els alumnes dels centres públics, concertats i privats de la Comunitat Valenciana, que estiguen cursant estudis d'ESO, FP o Batxillerat.  
2. Els centres docents reuniran tots els treballs presentats pels seus alumnes i els enviaran, abans del 31 de març de 2014, a la següent adreça:  
Consell Valencià de Cultura  
Per al Concurs sobre l'Ús Racional de l'Aigua  
Palau de Forcalló  
Carrer del Museu núm. 3.  
46674 València  
No s'admetran enviaments per correu electrònic.  
3. Un jurat nomenat pel Consell Valencià de Cultura seleccionarà un treball per cada curs d'ESO i de Batxillerat-FP, tant en la modalitat literària com en la de dibuix.  
4. Els treballs premiats, i també els que el jurat considere especialment, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels seus autors i dels centres als quals pertanyen.  
5. A l'autor de cada treball premiat se li concedirà un Premi consistent en material escolar per valor de cinc-cents euros (500,00 ?), una medalla commemorativa i un diploma del Consell Valencià de Cultura. Els finalistes rebran una medalla commemorativa, un diploma i un lot de llibres.  
6. Als quatre centres docents que hagen aconseguit el nombre més gran de seleccionats, dos per nivell i dos per especialitat (ESO literari, ESO dibuix, Batxillerat-FP literari i Batxillerat-FP dibuix), se'ls obsequiarà amb material docent per valor de mil euros (1.000,00 ?), una medalla commemorativa i un diploma del Consell Valencià de Cultura.  
  
7. Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 31 de març.  
8. El veredicte del jurat es farà públic en el transcurs d'un acte en la seu del Consell Valencià de Cultura, en el qual es procedirà al lliurament dels premis. L'acte tindrà lloc entorn del 15 de maig de 2014. El Consell Valencià de Cultura es reserva la possibilitat de modificar-ne la data de celebració.  
9. Els treballs no premiats podran ser retirats en un termini de tres mesos.  
10. La participació en el concurs implica el coneixement i l'acceptació íntegra de les bases.   
  
Bases del concurs literari  
1. Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i tractaran el tema de l'ús racional de l'aigua des de l'òptica de l'autor.  
  
2. Cada alumne presentarà un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3. En cada text ha de constar, en lloc ben visible i en lletres majúscules, el nom de l'autor o autora, el curs i el nivell als quals pertany, i el centre docent.  
  
Bases del concurs de dibuix  
1. Les obres presentades hauran de ser originals i inèdites, i tractaran el tema de l'ús racional de l'aigua des de l'òptica de l'autor.  
2. Cada alumne presentarà una sola obra, en format A-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica. És aconsellable, no obstant això, evitar tècniques poc estables, com el pastel i les ceres. Si s'utilitza el collage, s'evitaran els materials que puguen desprendre's del suport i l'ús d'imatges que no siguen originals.  
3. Cada obra portarà un lema. En la part posterior de l'obra es faran constar en lletres majúscules el nom de l'autor o autora, el curs i el nivell als quals pertany, i el centre docent així com el lema.  
4. Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5. El Consell Valencià de Cultura considerarà la possibilitat de triar una de les obres premiades, independentment del nivell al qual corresponga, i publicar-la en cartells o en fullets. En tal cas, en el cartell o fullet constaran les dades de l'alumne i del centre escolar al qual pertany.